Noin tuhat autoilijaa jäi moottoritiellä kinoksiin jumiin Espanjassa.

Espanjan puolustusvoimat komensi sunnuntaina 250 sotilasta pelastamaan lumikinoksiin juuttuneita autoilijoita AP6-moottoritieltä, joka yhdistää Madridin ja Luoteis-Espanjassa sijaitsevan Segovian. Sakea lumipyry jumitti tielle noin tuhat autoa, kertoi Espanjan liikenneturvallisuusvirasto.

Sotilaat ja pelastushenkilökunta raivasivat lunta auroilla ja jakelivat lumeen juuttuneille autoilijoille filttejä ja kuumia juomia. Espanjassa on ollut viime päivinä vilkasta paluuliikennettä, kun ihmiset palaavat joululomiltaan.

Jumiin jääneet autoilijat jakoivat kovia kokemuksiaan sosiaalisessa mediassa. Jotkut epäonnekkaat olivat olleet kinoksissa jumissa jo lauantaista lähtien. Liikenneturvallisuusvirasto kehottaa autoilijoita pitämään moottorit käynnissä, jotta matkustajat eivät paleltuisi.